ల్యాండ్‌లైన్‌కు ఆదరణ పెంచేందుకు
- బీఎస్‌ఎన్‌ఎల్‌ అపరిమిత మంత్రం
                న్యూఢిల్లీ: తరిగిపోతున్న ల్యాండ్‌లైన్‌ వాడకందారుల సంఖ్యను నిలబెట్టుకునేందుకు ఈ సర్వీసులను అందించే పలు సంస్థలు కొత్తకొత్త ప్లాన్లతో వినియోగదారులను ఆకర్షించే ప్రయత్నాలు చేస్తున్నాయి. తాజా బీఎస్‌ఎన్‌ఎల్‌, ఎంటీఎన్‌ఎల్‌ సంస్థలు తమ అపరిమిత నైట్‌ కాలింగ్‌ పథకాన్ని మే ఒకటో తేదీ నుంచి అమలులోకి తెచ్చాయి. ల్యాండ్‌లైన్‌ ఫోన్‌ వాడుతున్న వారు తరలిపోకుండా.. కొత్త వారిని కూడా తమ వైపు ఆకర్షించుకొనే ప్రణాళిక ద్వారా గట్టెక్కేందుకు ఈ రెండు ప్రభుత్వ రంగ సంస్థలు కొత్త పథకాన్ని మొదలుపెట్టాయి. ఈ పథకంలో భాగంగా బీఎస్‌ఎన్‌ఎల్‌ ల్యాండ్‌లైన్‌ వినియోగ దారు దేశంలోని ఢిల్లీ, ముంబయి మినహా ఎక్కడికైనా ఫిక్స్డ్‌లైన్‌ ఫోన్‌ల ద్వారా ఏ నెట్‌వర్కుకైనా రాత్రి 9గంటల నుంచి ఉదయం 7 గంటల వరకు అపరిమితంగా మాట్లాడుకొనే సౌకర్యాన్ని మే నుంచి అమలులోకి తెచ్చింది. ఈ పథకం ఆరు నెలలు మాత్రమే అందుబాటులో ఉంటుందని సంస్థ తెలిపింది. దీనికి లభించే ఆదరణను బట్టి పథకాన్ని తిరిగి సమీక్షించనున్నట్లు సంస్థ వెల్లడించింది. దీనికి సమాంతరంగా మరో ప్రభుత్వ రంగ టెలికాం సంస్థ ఎంటీఎన్‌ఎల్‌ కూడా తాము సేవలందించే ఢిల్లీ, ముంబయి నగరాలలో అపరిమిత కాలింగ్‌ పథకాన్ని ప్రవేశపెట్టింది. టెలికాం నియంత్రణ సంస్థ (ట్రారు) నివేదిక మేరకు ల్యాండ్‌లైన్‌ రంగంలో దిగ్గజమైన బీఎస్‌ఎన్‌ఎల్‌ సంస్థ ఫిబ్రవరి మాసంలో దాదాపు 1,62,556 మంది ల్యాండ్‌లైన్‌ వినియోగదారులను దూరం చేసుకొంది. దీంతో ఆ సంస్థ ల్యాండ్‌లైన్‌ విభాగం వినియోగదారుల మార్కెట్‌ వాటా 62.26 శాతానికి దిగజారింది.
వీటికి (అ)పరిమితులు వర్తిస్తారు..
         అపరిమిత నైట్‌ కాలింగ్‌ పథకం బీఎస్‌ఎన్‌ఎల్‌ సంస్థలో అందుబాటులో అన్ని ల్యాండ్‌ ఫోన్లు, బ్రాడ్‌బ్యాండ్‌ ఫోన్లకు వర్తించదని సంస్థ ఒక ప్రకటనలో తెలిపింది. ఉదాహరణకు సులబ్‌ ప్లాన్‌, న్యూ యానువల్‌ ప్లాన్‌ 1540 తదితర ప్లాన్లకు ఈ సౌకర్యం అందుబాటులో ఉండదని సంస్థ ఒక ప్రకటనలో తెలిపింది. అపరిమిత సదుపాయం ఏఏ పథకాలకు అందుబాటులో ఉండేది తెలుసుకొనేందుకు బీఎస్‌ఎన్‌ఎల్‌ కాల్‌సెంటర్‌కు గానీ లేదా సంస్థ వెబ్‌సైట్‌ను కానీ సందర్శించాల్సిందిగా సంస్థ ఆ ప్రకటనలో సూచించింది.
మీ స్నేహితులకు రికమెండ్ చెయ్యండి